Sag anlagt den 21. november 2024 – Compass-Datenbank mod Kommissionen
(Sag T-594/24)
Processprog: tysk
Parter
Sagsøger: Compass-Datenbank GmbH (Wien, Østrig) (ved advokat F. Galla)
Sagsøgt: Europa-Kommissionen
Sagsøgerens påstande
Det fastslås, at Kommissionens afgørelse C(2024) 6786 af 24. september 2024 om ikke at imødekomme sagsøgerens genfremsatte begæring om aktindsigt – EASE 2023/3877 – er ugyldig.
Kommissionen tilpligtes at betale Compass-Datenbank GmbH’s sagsomkostninger.
Anbringender og væsentligste argumenter
Sagsøgeren har gjort gældende, at sagsøgte har tilsidesat artikel 2, stk. 3, i forordning (EF) nr. 1049/2001 1 .
Sagsøgte går ifølge sagsøgeren med urette ud fra, at institutionen ikke er i besiddelse af de dokumenter, som sagsøgeren begærer aktindsigt i. Dette modbevises direkte af den tekniske beskrivelse på e-justice-portalen.
Der findes ingen ejendomsret til oplysninger i europæisk civilret. Der er i praksis i EU-lovgivningen i de seneste år ofte blevet anvendt en anden tilgang, som fokuserer på retten til adgang til bestemte oplysninger og anvendelse heraf til bestemte formål, der er beskrevet i lovgivningen, uden at der indrømmes eller fastlægges egentlige ejendomsrettigheder.
Det er juridisk næppe muligt, at der er industrielle ejendomsrettigheder til de ønskede oplysninger, og det fremgår i hvert fald ikke, at det skulle være tilfældet, og sådanne rettigheder kan derfor ikke begrunde en begrænsning med hensyn til anvendelsen. Selv hvis det af denne grund var medlemsstaterne, der var i besiddelse af oplysningerne, og de kun blev opbevaret midlertidigt af sagsøgte, er der ikke noget retsgrundlag for at nægte at videregive de pågældende oplysninger til videreanvendere som sagsøgeren.
____________
1     Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT 2001, L 145, s. 43).